CELEX: 32018D0810(01)
Language: el
Date: 2018-08-09 00:00:00
Title: Απόφαση της Επιτροπής, της 9ης Αυγούστου 2018, για τη σύσταση της ομάδας εμπειρογνωμόνων που λειτουργούν ως διοικούσα επιτροπή για τις δράσεις της Ένωσης για την πρόληψη και την καταπολέμηση της ριζοσπαστικοποίησης

10.8.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 281/3
               
            
         ΑΠΌΦΑΣΗ ΤΗΣ ΕΠΙΤΡΟΠΉΣ
         της 9ης Αυγούστου 2018
         για τη σύσταση της ομάδας εμπειρογνωμόνων που λειτουργούν ως διοικούσα επιτροπή για τις δράσεις της Ένωσης για την πρόληψη και την καταπολέμηση της ριζοσπαστικοποίησης
         (2018/C 281/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Εκτιμώντας τα ακόλουθα:
         
                     (1)
                  
                  
                     Με στόχο την ενίσχυση των προσπαθειών για την πρόληψη και την καταπολέμηση της ριζοσπαστικοποίησης που οδηγεί στο βίαιο εξτρεμισμό και την τρομοκρατία, και για τη βελτίωση του συντονισμού και της συνεργασίας μεταξύ όλων των ενδιαφερόμενων φορέων, η Ευρωπαϊκή Επιτροπή συνέστησε ομάδα εμπειρογνωμόνων υψηλού επιπέδου της Επιτροπής σχετικά με τη ριζοσπαστικοποίηση με την απόφαση C (2017) 5149 final της 27ης Ιουλίου 2017 (1).
                  
               
                     (2)
                  
                  
                     Στην τελική της έκθεση (2), η οποία εκδόθηκε στις 18 Μαΐου 2018, η ομάδα εμπειρογνωμόνων υψηλού επιπέδου της Ευρωπαϊκής Επιτροπής σχετικά με τη ριζοσπαστικοποίηση διατύπωσε σειρά συγκεκριμένων συστάσεων με σκοπό να συμβάλουν στην ανάπτυξη και στην υλοποίηση πιο στοχευμένων και αποτελεσματικών μέτρων για την πρόληψη και την καταπολέμηση της ριζοσπαστικοποίησης σε επίπεδο Ένωσης και κρατών μελών. Οι συστάσεις περιλαμβάνουν τη θέσπιση μηχανισμού συνεργασίας της Ένωσης, για τη διασφάλιση ενισχυμένου συντονισμού μεταξύ φορέων χάραξης πολιτικής, ασκούντων σχετικά επαγγέλματα και ερευνητών, τη στενότερη συνεργασία μεταξύ των διαφόρων πρωτοβουλιών της Ένωσης καθώς και την αυξημένη συμμετοχή των κρατών μελών στην παροχή συμβουλών σχετικά με τις στρατηγικές προτεραιότητες για δράση σε επίπεδο ΕΕ, με στόχο τη στήριξη των κρατών μελών στις προσπάθειές τους για την πρόληψη και την καταπολέμηση της ριζοσπαστικοποίησης που οδηγεί στον βίαιο εξτρεμισμό και την τρομοκρατία.
                  
               
                     (3)
                  
                  
                     Για να εξασφαλιστεί η στενότερη συμμετοχή των κρατών μελών είναι, ως εκ τούτου, απαραίτητο να συσταθεί ομάδα εμπειρογνωμόνων που θα λειτουργούν ως διοικούσα επιτροπή για τις δράσεις της Ένωσης για την πρόληψη και την καταπολέμηση της ριζοσπαστικοποίησης («η διοικούσα επιτροπή»), και να καθοριστούν τα καθήκοντα και η δομή της.
                  
               
                     (4)
                  
                  
                     Η διοικούσα επιτροπή θα πρέπει να παρέχει στα κράτη μέλη τη δυνατότητα να συμβουλεύουν την Επιτροπή σχετικά με στρατηγικούς προσανατολισμούς, διασφαλίζοντας ότι οι πρωτοβουλίες και τα μέσα της Ένωσης για την πρόληψη και την καταπολέμηση όλων των μορφών βίαιου εξτρεμισμού και της τρομοκρατίας είναι προσαρμοσμένα στις ανάγκες και στις απαιτήσεις των ενδιαφερόμενων φορέων στα κράτη μέλη και στις προτεραιότητες σε ενωσιακό επίπεδο.
                  
               
                     (5)
                  
                  
                     Προκειμένου να συγκεντρωθούν οι συναφείς απόψεις και η σχετική εμπειρογνωμοσύνη, σε ευρωπαϊκό και σε εθνικό επίπεδο, η διοικούσα επιτροπή θα πρέπει να αποτελείται από υψηλού επιπέδου εκπροσώπους των αρμόδιων αρχών των κρατών μελών, ως πλήρη μέλη, και από την Ευρωπαϊκή Υπηρεσία Εξωτερικής Δράσης (3) και τον Συντονιστή Αντιτρομοκρατικής Δράσης της ΕΕ (4) ως παρατηρητές, σύμφωνα με τις θεσμικές εντολές τους. Θα πρέπει να καθοριστούν κανόνες σχετικά με τη δημοσιοποίηση πληροφοριών από τα μέλη της διοικούσας επιτροπής.
                  
               
                     (6)
                  
                  
                     Τα δεδομένα προσωπικού χαρακτήρα θα πρέπει να υποβάλλονται σε επεξεργασία σύμφωνα με τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου (5).
                  
               
                     (7)
                  
                  
                     Η απόφαση C (2017) 5149 final, της 27ης Ιουλίου 2017, θα πρέπει να καταργηθεί,
                  
               ΑΠΟΦΑΣΙΖΕΙ:
         
            Άρθρο 1
            Αντικείμενο
            Συστήνεται η ομάδα των εμπειρογνωμόνων που λειτουργεί ως διοικούσα επιτροπή για τις δράσεις της Ένωσης για την πρόληψη και την καταπολέμηση της ριζοσπαστικοποίησης («η διοικούσα επιτροπή»).
         
         
            Άρθρο 2
            Καθήκοντα
            Η διοικούσα επιτροπή γνωμοδοτεί στην Επιτροπή όσον αφορά:
            
                        α)
                     
                     
                        τις στρατηγικές προτεραιότητες και τους προσανατολισμούς της ενωσιακής συνεργασίας στον τομέα της πρόληψης και της καταπολέμησης της ριζοσπαστικοποίησης που οδηγεί στον βίαιο εξτρεμισμό και την τρομοκρατία.
                     
                  
                        β)
                     
                     
                        τα πιθανά κενά και τα περιθώρια βελτίωσης στην ενωσιακή συνεργασία στον τομέα της πρόληψης και της καταπολέμησης της ριζοσπαστικοποίησης που οδηγεί στον βίαιο εξτρεμισμό και την τρομοκρατία και την αξιολόγηση των μέτρων και μηχανισμών σε ενωσιακό επίπεδο.
                     
                  
         
            Άρθρο 3
            Σύνθεση
            
               1.   Η διοικούσα επιτροπή απαρτίζεται από τις αρμόδιες αρχές των κρατών μελών.
            
            
               2.   Οι αρχές των κρατών μελών διορίζουν έως δύο εκπροσώπους υψηλού επιπέδου και έως δύο αναπληρωτές και έχουν την ευθύνη να εξασφαλίζουν ότι οι εκπρόσωποί τους παρέχουν υψηλό επίπεδο εμπειρογνωμοσύνης.
            
         
         
            Άρθρο 4
            Προεδρία
            Η προεδρία της διοικούσας επιτροπής ασκείται από τον Γενικό Διευθυντή ή τον αναπληρωτή Γενικό Διευθυντή της Γενικής Διεύθυνσης Μετανάστευσης και Εσωτερικών Υποθέσεων («ΓΔ HOME») της Επιτροπής.
         
         
            Άρθρο 5
            Τρόπος λειτουργίας
            
               1.   Η διοικούσα επιτροπή ενεργεί κατόπιν αιτήματος του προέδρου της, σύμφωνα με τους οριζόντιους κανόνες της Επιτροπής για τις ομάδες εμπειρογνωμόνων («οριζόντιοι κανόνες») (6).
            
            
               2.   Οι συνεδριάσεις της διοικούσας επιτροπής διεξάγονται, καταρχήν, σε εγκαταστάσεις της Επιτροπής.
            
            
               3.   Η διοικούσα επιτροπή συνεδριάζει τουλάχιστον μία φορά ετησίως.
            
            
               4.   Μια δομή στήριξης και συντονισμού στο εσωτερικό της ΓΔ HOME παρέχει γραμματειακή υποστήριξη στη διοικούσα επιτροπή, προετοιμάζει τις εργασίες σε συνεργασία με τις αρμόδιες Γενικές Διευθύνσεις της Επιτροπής, inter alia μέσω της συγκέντρωσης εμπειρογνωμοσύνης από κράτη μέλη, ερευνητές και ασκούντες σχετικά επαγγέλματα όσον αφορά τις εξελίξεις, τις τάσεις και την ανάγκη για δράση, και μεριμνά ώστε να δοθεί η κατάλληλη συνέχεια. Στις συνεδριάσεις της διοικούσας επιτροπής μπορούν να παρίστανται και υπάλληλοι των αρμόδιων υπηρεσιών της Επιτροπής που τους ενδιαφέρει η διαδικασία.
            
            
               5.   Κατόπιν συμφωνίας με τον/την πρόεδρο, η διοικούσα επιτροπή δύναται, με απλή πλειοψηφία των μελών της, να αποφασίζει τη διεξαγωγή δημόσιων συνεδριάσεων.
            
            
               6.   Τα πρακτικά που τηρούνται σχετικά με τη συζήτηση κάθε σημείου της ημερήσιας διάταξης και τις γνωμοδοτήσεις του διοικητικού συμβουλίου είναι ουσιαστικά και πλήρη. Τα πρακτικά συντάσσονται από τη δομή στήριξης και συντονισμού, υπό την ευθύνη της προεδρίας.
            
            
               7.   Η διοικούσα επιτροπή εγκρίνει τις γνωμοδοτήσεις, τις συστάσεις ή τις εκθέσεις του με συναίνεση. Σε περίπτωση ψηφοφορίας, η απόφαση λαμβάνεται με απλή πλειοψηφία των μελών. Τα μέλη που ψήφισαν κατά έχουν το δικαίωμα να επισυνάπτουν στις γνωμοδοτήσεις, συστάσεις ή εκθέσεις έγγραφο στο οποίο συνοψίζεται η αιτιολόγηση της θέσης τους.
            
         
         
            Άρθρο 6
            Προσκεκλημένοι εμπειρογνώμονες
            Ο/Η πρόεδρος μπορεί να ζητήσει από εμπειρογνώμονες με ειδικές γνώσεις σε ένα θέμα της ημερήσιας διάταξης να συμμετάσχουν στις εργασίες της διοικούσας επιτροπής σε ad hoc βάση. Οι εν λόγω εμπειρογνώμονες μπορεί να προέρχονται είτε από τον ιδιωτικό είτε από τον δημόσιο τομέα.
         
         
            Άρθρο 7
            Παρατηρητές
            
               1.   Σύμφωνα με τους οριζόντιους κανόνες, θα πρέπει να χορηγείται στον Συντονιστή Αντιτρομοκρατικής Δράσης και στην Ευρωπαϊκή Υπηρεσία Εξωτερικής Δράσης της ΕΕ το καθεστώς του παρατηρητή, με άμεση πρόσκληση από τον/την πρόεδρο.
            
            
               2.   Με τον διορισμό τους ως παρατηρητές, οι ανωτέρω ορίζουν τους εκπροσώπους τους.
            
            
               3.   Μπορεί να επιτραπεί από την προεδρία στους παρατηρητές και στους εκπροσώπους τους να συμμετάσχουν στις συζητήσεις της διοικούσας επιτροπής και να παρέχουν εμπειρογνωμοσύνη. Ωστόσο, δεν έχουν δικαίωμα ψήφου και δεν συμμετέχουν στη διατύπωση συστάσεων ή συμβουλών της διοικούσας επιτροπής.
            
         
         
            Άρθρο 8
            Εσωτερικός κανονισμός
            Μετά από πρόταση του προέδρου και σε συμφωνία με αυτόν, η διοικούσα επιτροπή εγκρίνει τον εσωτερικό του κανονισμό με απλή πλειοψηφία των μελών της και με βάση τους συνήθεις διαδικαστικούς κανόνες για τις ομάδες εμπειρογνωμόνων, σύμφωνα με τους οριζόντιους κανόνες (7).
         
         
            Άρθρο 9
            Επαγγελματικό απόρρητο και χειρισμός διαβαθμισμένων πληροφοριών
            Τα μέλη της διοικούσας επιτροπής και οι εκπρόσωποί τους, καθώς και οι προσκεκλημένοι εμπειρογνώμονες και οι παρατηρητές, υπόκεινται στις υποχρεώσεις τήρησης του επαγγελματικού απορρήτου, το οποίο, δυνάμει των Συνθηκών και των κανόνων εφαρμογής τους, εφαρμόζεται σε όλα τα μέλη των οργάνων και στο προσωπικό τους, καθώς και στους κανόνες ασφαλείας της Επιτροπής σχετικά με την προστασία των διαβαθμισμένων πληροφοριών της Ένωσης, που καθορίζονται στις αποφάσεις της Επιτροπής (ΕΕ, Ευρατόμ) 2015/443 (8) και (ΕΕ, Ευρατόμ) 2015/444 (9). Σε περίπτωση μη τήρησης των εν λόγω υποχρεώσεων, η Επιτροπή δύναται να λάβει κάθε ενδεδειγμένο μέτρο.
         
         
            Άρθρο 10
            Διαφάνεια
            
               1.   Η διοικούσα επιτροπή καταχωρίζεται στο μητρώο ομάδων εμπειρογνωμόνων.
            
            
               2.   Όσον αφορά τη σύνθεση της διοικούσας επιτροπής, τα ονόματα των αρχών των κρατών μελών, καθώς και των παρατηρητών, δημοσιεύονται στο μητρώο των ομάδων εμπειρογνωμόνων.
            
            
               3.   Όλα τα συναφή έγγραφα, όπως οι ημερήσιες διατάξεις, τα πρακτικά και οι παρατηρήσεις των συμμετεχόντων, καθίστανται διαθέσιμα είτε στο μητρώο των ομάδων εμπειρογνωμόνων είτε μέσω ηλεκτρονικού συνδέσμου του μητρώου που παραπέμπει σε ειδικό ιστότοπο όπου διατίθενται οι εν λόγω πληροφορίες. Η πρόσβαση σε ειδικούς ιστότοπους δεν υπόκειται σε διαδικασία καταχώρισης χρήστη ή σε οποιονδήποτε άλλο περιορισμό. Ειδικότερα, η ημερήσια διάταξη και τα άλλα σχετικά έγγραφα δημοσιεύονται σε εύθετο χρόνο πριν από τη συνεδρίαση και ακολουθεί η ταχεία δημοσίευση των πρακτικών. Εξαιρέσεις από τη δημοσίευση προβλέπονται μόνο όταν θεωρείται ότι η γνωστοποίηση ενός εγγράφου θα υπονόμευε την προστασία δημόσιου ή ιδιωτικού συμφέροντος, όπως ορίζεται στο άρθρο 4 του κανονισμού (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (10).
            
         
         
            Άρθρο 11
            Έξοδα συνεδριάσεων
            
               1.   Οι συμμετέχοντες στις δραστηριότητες της διοικούσας επιτροπής δεν αμείβονται για τις υπηρεσίες που προσφέρουν.
            
            
               2.   Τα έξοδα ταξιδίου και διαμονής των συμμετεχόντων στις δραστηριότητες της διοικούσας επιτροπής επιστρέφονται από την Επιτροπή. Η επιστροφή δαπανών πραγματοποιείται σύμφωνα με τις ισχύουσες διατάξεις στην Επιτροπή και εντός των ορίων των διαθέσιμων πιστώσεων που χορηγούνται στις υπηρεσίες της Επιτροπής στο πλαίσιο της ετήσιας διαδικασίας κατανομής πόρων.
            
         
         
            Άρθρο 12
            Η απόφαση C(2017)5149 final της 27ης Ιουλίου 2017, καταργείται.
         
         
            Βρυξέλλες, 9 Αυγούστου 2018.
            
               
                  Για την Επιτροπή
               
               Δημήτρης ΑΒΡΑΜΟΠΟΥΛΟΣ
               
                  Μέλος της Επιτροπής
               
            
         
         
            (1)  Απόφαση C (2017) 5149 final της Επιτροπής, της 27ης Ιουλίου 2017, για τη σύσταση της ομάδας εμπειρογνωμόνων υψηλού επιπέδου της Επιτροπής σχετικά με τη ριζοσπαστικοποίηση (ΕΕ C 252, της 3.8.2017, σ. 3).
         
            (2)  http://ec.europa.eu/transparency/regexpert/index.cfm?do=groupDetail.groupDetail&groupID=3552&NewSearch=1&NewSearch=1&Lang=EL
         
            (3)  Απόφαση (2010/427/ΕΕ) του Συμβουλίου, της 26ης Ιουλίου 2010, για τον καθορισμό της οργάνωσης και της λειτουργίας της Ευρωπαϊκής Υπηρεσίας Εξωτερικής Δράσης (ΕΕ L 201, της 3.8.2010, σ. 30).
         
            (4)  Δήλωση του Ευρωπαϊκού Συμβουλίου για την καταπολέμηση της τρομοκρατίας, 25 Μαρτίου 2004.
         
            (5)  Κανονισμός (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (ΕΕ L 8 της 12.1.2001, σ. 1).
         
            (6)  Απόφαση C(2016) 3301 final της Επιτροπής, της 30ής Μαΐου 2016, για τη θέσπιση οριζόντιων κανόνων σχετικά με τη δημιουργία και τη λειτουργία των ομάδων εμπειρογνωμόνων της Επιτροπής.
         
            (7)  Άρθρο 17 των οριζόντιων κανόνων.
         
            (8)  Απόφαση (ΕΕ, Ευρατόμ) 2015/443 της Επιτροπής, της 13ης Μαρτίου 2015, σχετικά με την ασφάλεια στην Επιτροπή (ΕΕ L 72 της 17.3.2015, σ. 41).
         
            (9)  Απόφαση (ΕΕ, Ευρατόμ) 2015/444 της Επιτροπής, της 13ης Μαρτίου 2015, σχετικά με τους κανόνες ασφαλείας για την προστασία των διαβαθμισμένων πληροφοριών της ΕΕ (ΕΕ L 72 της 17.3.2015, σ. 53).
         
            (10)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).